CELEX: 62001CJ0352
Language: da
Date: 2002-11-07
Title: Domstolens Dom (Første Afdeling) af 7. november 2002. # Kommissionen for De Europæiske Fællesskaber mod Kongeriget Spanien. # Traktatbrud - manglende gennemførelse af direktiv 98/8/EF. # Sag C-352/01.

Avis juridique important

|

62001J0352

Domstolens Dom (Første Afdeling) af 7. november 2002.  -  Kommissionen for De Europæiske Fællesskaber mod Kongeriget Spanien.  -  Traktatbrud - manglende gennemførelse af direktiv 98/8/EF.  -  Sag C-352/01.  

Samling af Afgørelser 2002 side I-10263

ParterDommens præmisserAfgørelse om sagsomkostningerAfgørelse
Parter

I sag C-352/01, Kommissionen for De Europæiske Fællesskaber ved G. Valero Jordana, som befuldmægtiget, og med valgt adresse i Luxembourg, sagsøger, mod Kongeriget Spanien ved L. Fraguas Gadea, som befuldmægtiget, og med valgt adresse i Luxembourg, sagsøgt, "angående en påstand om, at det fastslås, at Kongeriget Spanien har tilsidesat sine forpligtelser i henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123, s. 1), idet det ikke har vedtaget de love og administrative bestemmelser, der er nødvendige for at efterkomme direktivet, eller i al fald ikke har givet Kommissionen meddelelse herom, har DOMSTOLEN (Første Afdeling) sammensat af afdelingsformanden, M. Wathelet (refererende dommer), og dommerne P. Jann og A. Rosas, generaladvokat: J. Mischo justitssekretær: R. Grass, på grundlag af den refererende dommers rapport, og efter at generaladvokaten har fremsat forslag til afgørelse den 12. september 2002, afsagt følgende Dom 

Dommens præmisser

1 Ved stævning indleveret til Domstolens Justitskontor den 19. september 2001 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Kongeriget Spanien har tilsidesat sine forpligtelser i henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123, s. 1, herefter »direktivet«), idet det ikke har vedtaget de love og administrative bestemmelser, der er nødvendige for at efterkomme direktivet, eller i al fald ikke har givet Kommissionen meddelelse herom. 2 I henhold til direktivets artikel 34 skulle medlemsstaterne sætte de nødvendige love og administrative bestemmelser i kraft for at efterkomme direktivet senest 24 måneder efter dets ikrafttræden og straks underrette Kommissionen herom. Ifølge direktivets artikel 35 er det trådt i kraft den 14. maj 1998. Således udløb gennemførelsesfristen den 14. maj 2000. 3 Da Kommissionen ikke fra de spanske myndigheder havde modtaget nogen meddelelse om, at direktivet var blevet gennemført, indledte den traktatbrudsproceduren. Efter at have anmodet Kongeriget Spanien om at fremsætte sine bemærkninger, fremsatte Kommissionen den 17. januar 2001 en begrundet udtalelse, hvori den opfordrede medlemsstaten til at træffe de nødvendige foranstaltninger for at efterkomme direktivet inden for en frist på to måneder fra udtalelsens meddelelse. Foranlediget af udtalelsen fremsendte de spanske myndigheder oplysninger, hvoraf fremgik, at gennemførelsen af direktivet ikke var blevet afsluttet, og Kommissionen har derfor anlagt denne sag. 4 Kommissionen har henvist til de forpligtelser, der i medfør af direktivets artikel 34 og 35 påhviler medlemsstaterne, og gjort gældende, at Kongeriget Spanien skulle træffe de nødvendige foranstaltninger for at efterkomme direktivet inden for den fastsatte frist. 5 Den spanske regering har anført, at en gennemførelse af direktivet i national ret skal ske ved hjælp af et kongeligt dekret. Proceduren for udarbejdelse af et sådant dekret er særdeles vanskelig, fordi den kræver talrige betænkninger, udtalelser og konsultationer samt en offentlig høring, såfremt dekretet berører borgernes rettigheder og interesser. Endvidere har det forhold, at to ministerier, nemlig Ministeriet for Sundheds- og Forbrugerspørgsmål og Landbrugsministeriet, i nærværende sag har medvirket ved udarbejdelsen af dekretet, bevirket, at proceduren er blevet forlænget. 6 Det bemærkes, at ifølge fast praksis skal spørgsmålet om, hvorvidt der foreligger et traktatbrud, vurderes på baggrund af forholdene i medlemsstaten, som de var ved udløbet af fristen i den begrundede udtalelse (jf. bl.a. dom af 15.3.2001, sag C-147/00, Kommissionen mod Frankrig, Sml. I, s. 2387, præmis 26). 7 I den foreliggende sag er det imidlertid ubestridt, at Kongeriget Spanien ikke har truffet de nødvendige foranstaltninger for at efterkomme den begrundede udtalelse inden for den fastsatte frist. 8 Endvidere fremgår det af fast retspraksis, at en medlemsstat ikke kan påberåbe sig bestemmelser, fremgangsmåder eller forhold i sin nationale retsorden til støtte for, at et direktiv ikke er blevet gennemført inden for den fastsatte frist (jf. bl.a. dom af 8.3.2001, sag C-276/98, Kommissionen mod Portugal, Sml. I, s. 1699, præmis 20). 9 Kommissionens påstand bør derfor tages til følge. 10 Det må herefter fastslås, at Kongeriget Spanien har tilsidesat sine forpligtelser i henhold til direktivet, idet det ikke inden for den fastsatte frist har vedtaget de love og administrative bestemmelser, der er nødvendige for at efterkomme dette. 

Afgørelse om sagsomkostninger

Sagens omkostninger 11 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Kongeriget Spanien tilpligtes at betale sagens omkostninger, og Kongeriget Spanien har tabt sagen, bør det pålægges Kongeriget Spanien at betale sagens omkostninger. 

Afgørelse

På grundlag af disse præmisser udtaler og bestemmer DOMSTOLEN (Første Afdeling) 1) Kongeriget Spanien har tilsidesat sine forpligtelser i henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter, idet det ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet. 2) Kongeriget Spanien betaler sagens omkostninger.